А яшчэ балота — гэта вялікая скарбніца вады. Па падліках навукоўцаў, тут яе ў дзясяткі разоў болей, чым ва ўсіх азёрах Беларусі. Балоты згладжваюць засухі, паводкі (торф і мох — добрыя сарбенты, і яны бяруць частку вільгаці на сябе). Але самая вялікая каштоўнасць у тым, што балоты паглынаюць вуглякіслы газ. Пры асушэнні ж адбываецца вялікі выкід парніковых газаў — у атмасферу вяртаецца ўсё тое, што назапашвалася ў балотных нетрах тысячагоддзямі.